ഡല്ഹി കോണ്ഫിഡന്ഷ്യലിലെ കോക്കനട്ട് ഓഫര് വെറുതെയായി! എന്നും ശുദ്ധമായ കരിക്ക് എത്തിക്കാമെന്ന് ഉറപ്പ് നല്കിയിട്ടും തുരങ്കപാതയില് എല്ലാം രഹസ്യമാക്കി പാത തുറക്കുന്നത് മുഖ്യമന്ത്രി പോലും അറിഞ്ഞത് കേന്ദ്രമന്ത്രിയുടെ ട്വീറ്റില് കുതിരാനില് ഗഡ്ഗരി നടത്തിയത് സര്ജിക്കല് സ്ട്രൈക്കോ? തൃശൂര്: കുതിരാന് തുരങ്ക പാതയുടെ അവകാശികള് സംസ്ഥാന സര്ക്കാരായിരുന്നുവെന്നാണ് പൊതുജനം കരുതിയത്. പൊതുമരാമത്ത് മന്ത്രിയായ മുഹമ്മദ് റിയാസ് ഓഗസ്റ്റില് പാത തുറക്കുമെന്ന് പ്രഖ്യാപിച്ചതോടെ എല്ലാവരും അങ്ങനെ കരുതി. മുഖ്യമന്ത്രി പിണറായി വിജയന് അവലോകന യോഗവും നടത്തി. പക്ഷേ കരുതലോടെ കേന്ദ്രം തിരിച്ചടിച്ചു. പിണറായിയുടെ ആഗ്രഹത്തിന് അനുസരിച്ച് പാത തുറക്കാന് ഉപരിതല ഗതാഗത മന്ത്രി നിതിന് ഗഡ്ഗരി തയ്യാറായി. അപ്പോഴും ക്രെഡിറ്റ് കേന്ദ്രത്തിനാകുന്ന തരത്തില് ഇടപെടല് വന്നു. സംസ്ഥാന സര്ക്കാര് ഉദ്ഘാടനം പ്രഖ്യാപിച്ചതിന്റെ തൊട്ടുതലേന്ന് തികച്ചും അപ്രതീക്ഷിതമായി കേന്ദ്രസര്ക്കാര് ഇടപെട്ട് തുരങ്കം ഗതാഗതത്തിനായി തുറന്നുകൊടുക്കുകയായിരുന്നു. ഇതോടെ സംസ്ഥാന മന്ത്രിമാര്ക്ക് ആര്ക്കും പങ്കെടുക്കാനായില്ല. കളക്ടര്ക്ക് തുറന്നു കൊടുക്കേണ്ടി വന്നു. തുരങ്ക നിര്ണമാണത്തിന്റെ ക്രെഡിറ്റ് അല്പംപോലും സംസ്ഥാന സര്ക്കാരിന് കൊടുക്കാതിരിക്കുകയായിരുന്നു ലക്ഷ്യം. അങ്ങനെ തീര്ത്തും സര്ജിക്കല് സ്ട്രൈക്ക്. ഓഗസ്റ്റ് 15ന് മുമ്ബ് ആഘോഷ പൂര്വ്വം പാത തുറക്കാനായിരുന്നു സര്ക്കാരിന്റെ ഇന്നലത്തെ ആലോചന. ഇതാണ് പൊളിയുന്നത്. മുഖ്യമന്ത്രി പിണറായി വിജയനും ഗഡ്ഗരിയും തമ്മില് അടുത്ത ബന്ധമാണുള്ളത്. കേന്ദ്രമന്ത്രിയെ കാണാനെത്തിയപ്പോള് മുറി അടച്ചിരുന്ന് മുഖ്യമന്ത്രിയുമായി സംസാരിച്ചത് ഏറെ വാര്ത്തയുമായി. പിണറായി ആവശ്യപ്പെട്ടതെല്ലാം അന്ന് അനുവദിക്കുകയും ചെയ്തു. അത്രയും അടുപ്പമുള്ള കേന്ദ്രമന്ത്രിയാണ് അതീവ രഹസ്യമായി കുതിരാനില് കാര്യങ്ങള് നീക്കിയത്. ചില ഇടപെടലുകള് ഇതിന് പിന്നിലുണ്ടെന്ന് മുഖ്യമന്ത്രിക്കും അറിയാം. എന്നാലും തല്കാലം വിവാദങ്ങള്ക്ക് നില്ക്കില്ല. കേരളത്തിന്റെ ആവശ്യങ്ങള് കേന്ദ്രത്തില് നിന്ന് നേടിയെടുക്കാനായിരുന്നു പിണറായിയുടെ ഡല്ഹി ദൗത്യം. ഇതിനിടെയാണ് ഗഡ്ഗരിയേയും കണ്ടത്. പിണറായി വിജയന് മുറിയിലേക്ക് കടന്നു വരുന്നത് കണ്ട കേന്ദ്രമന്ത്രി നിതിന് ഗഡ്ഗരി തന്റെ ഓഫീസിലുണ്ടായിരുന്ന എല്ലാവരോടും പുറത്തു പോകാന് നിര്ദ്ദേശിക്കുകയായിരുന്നു. കേന്ദ്രകേരള ഉദ്യോഗസ്ഥര്ക്ക് ഇതുമൂലം പുറത്തു പോകേണ്ടി വന്നു. അതിന് ശേഷം മുറിയില് ഉണ്ടായിരുന്നത് ഗഡ്ഗരിയും പിണറായിയും പിന്നെ രാജ്യസഭാ അംഗവുമായ ജോണ് ബ്രിട്ടാസും മാത്രമായിരുന്നു. ഏറെ നേരം ചര്ച്ചകള് നടന്നു. അതിന് ശേഷമായിരുന്നു ഔദ്യോഗിക ചര്ച്ചയ്ക്ക് ഉദ്യോഗസ്ഥരെ മുറിയിലേക്ക് കേറ്റിയത്. കോവിഡുമായി ബന്ധപ്പെട്ട ആരോഗ്യ രഹസ്യങ്ങളായിരുന്നു കേന്ദ്രമന്ത്രിയും മുഖ്യമന്ത്രിയും സംസാരിച്ചതെന്നാണ് ഇന്ത്യന് എക്സ്പ്രസ് ചില കേന്ദ്രങ്ങളെ ഉദ്ദരിച്ച് അന്ന് റിപ്പോര്ട്ട് ചെയ്തത്. നാഗ്പൂരിലെ നാട്ടു മരുന്നുകളില് വിദഗ്ധനായ ഡോക്ടര് തന്നോട് ഓറഞ്ച് ജ്യൂസും കരിക്കിന് വെള്ളവും ചേര്ത്തു കുടിച്ചാല് കോവിഡില് നിന്ന് അതിവേഗ മുക്തിയുണ്ടാകുമെന്ന് പറഞ്ഞതായി പിണറായിയോട് ഗഡ്കരി പറഞ്ഞുവത്രേ. ദിവസം രണ്ടു നേരം താന് കരിക്കിന് വെള്ളം കുടിക്കാറുണ്ടെന്നായിരുന്നു പിണറായിയുടെ മറുപടി. ശുദ്ധമായ കരിക്ക് കേരളത്തില് എന്ന് എത്തിക്കാമെന്ന് കേന്ദ്രമന്ത്രിക്ക് പിണറായി ഉറപ്പു നല്കിയെന്നും ഇന്ത്യന് എക്സ്പ്രസ് വാര്ത്തയിലുണ്ട്. ഡല്ഹി കോണ്ഫിഡന്ഷ്യല് എന്ന പംക്തിയില് രസകരമായാണ് ഈ കോക്കനട്ട് ഓഫറിനെ ഇന്ത്യന് എക്സ്പ്രസ് അവതരിപ്പിച്ചത്. ഈ സൗഹൃദമെല്ലാം മറന്നാണ് കുതിരാനിലെ ഗഡ്ഗരിയുടെ ഇടപെടല്. രണ്ടാം പിണറായി സര്ക്കാര് അധികാരത്തിലെത്തിയശേഷമാണ് ഇഴഞ്ഞുനീങ്ങിയിരുന്ന തുരങ്കനിര്മ്മാണം വേഗത്തിലായത്. പ്രത്യേകം ശ്രദ്ധ നല്കുകയും ചെയ്തു. തുരങ്കനിര്മ്മാണം പൂര്ണമായും കേന്ദ്രത്തിന്റെ കാര്യമാണെങ്കിലും ക്രെഡിറ്റ് സംസ്ഥാന സര്ക്കാരിനുപോകുന്ന അവസ്ഥയിലായി കാര്യങ്ങള്. ഇതു മനസ്സിലാക്കിയാണ് കേന്ദ്ര ഇടപടെലുണ്ടായത്. ഇന്നലെ ഉച്ചകഴിഞ്ഞ് മൂന്നിന് കേന്ദ്ര ഉപരിതലഗതാഗതമന്ത്രി നിതിന് ഗഡ്കരിയുടെ ട്വീറ്റ് വന്നു തുരങ്കം ഇന്ന് തുറന്നുകൊടുക്കും. ഇതോടെയാണ് കാര്യം സംസ്ഥാന സര്ക്കാര് പോലും കാര്യമറിഞ്ഞത്. ഇതു സംബന്ധിച്ച് കളക്ടര്ക്കുപോലും നേരത്തേ അറിയിപ്പ് ലഭിച്ചിരുന്നില്ല. മനപ്പൂര്വ്വം ഒന്നും അറിയിച്ചില്ല. രാത്രി ഏഴിനാണ് ജില്ലാ കളക്ടര് ഹരിത വി. കുമാര് കുതിരാനിലെത്തി സ്ഥിതി വിലയിരുത്തിയത്. തുടര്ന്ന് എട്ടോടെ വാഹനങ്ങള് കടത്തിവിടുകയായിരുന്നു. കാത്തുനിന്ന ഇരുചക്രവാഹന യാത്രികരെയാണ് ആദ്യം കടത്തിവിട്ടത്. തൊട്ടുപിന്നാലെ കളക്ടര് ഹരിത വി. കുമാറും സിറ്റി പൊലീസ് കമ്മിഷണര് ആര്. ആദിത്യയും ദേശീയപാത പ്രൊജക്ട് ഡയറക്ടര് സഞ്ജയ് കുമാര് യാദവും പ്രവേശിച്ചു. തുടര്ന്ന് പാലക്കാട്ട് നിന്ന് തൃശൂരിലേക്കുള്ള വാഹനങ്ങള് കടത്തിവിട്ടു. അതിനിടെ കുതിരാനിലെ രണ്ട് ടണലുകളും തുറന്നശേഷമേ ഉദ്ഘാടന ചടങ്ങിനെപ്പറ്റി ചിന്തിക്കുന്നുള്ളൂവെന്ന് പൊതുമരാമത്ത് വകുപ്പ് മന്ത്രി പി.എ. മുഹമ്മദ് റിയാസ് അറിയിച്ചു. ടണല് ഉദ്ഘാടനം ചെയ്യാന് നിതിന് ഗഡ്കരി വരുമെന്ന കേന്ദ്രമന്ത്രി വി. മുരളീധരന്റെ പ്രതികരണത്തിന് മറുപടിയായിട്ടായിരുന്നു മന്ത്രിയുടെ പ്രതികരണം. ആര് ഉദ്ഘാടനം ചെയ്യുന്നു എന്നതല്ല ടണല് നാടിന് തുറന്നുകൊടുക്കുക എന്നതിലാണ് കാര്യം. ആരുടെയും ക്രെഡിറ്റായി ടണല് നിര്മ്മാണത്തെ കാണാന് താത്പര്യമില്ലെന്നും മന്ത്രി പറഞ്ഞു. Stories you may Like